Maatreëls oor Paastyd ‘onvoldoende’ om infeksies te stuitSaapa sê drankgebruik neem gewoonlik oor naweke en vakansiedae. (Foto: pixabay) Die gewysigde maatreëls wat pres. Cyril Ramaphosa aangekondig het, is moontlik onvoldoende om ŉ derde vlaag Covid-19-infeksies oor die Paasnaweek te voorkom. Dít volgens die Suider-Afrika-alliansie vir Alkoholbeleid (Saapa) wat sê ten spyte van “duidelike bewyse oor die Desembervakansie dat drank-aangevuurde sosiale byeenkomste superverspreiders van die koronavirus is” en druk op die openbare gesondheidstelsel verhoog, is die grootte van toelaatbare byeenkomste nietemin verhoog. Ingevolge die verskerpte regulasies kan drankverkope by plekke soos restaurante, kroeë en tavernes soos gewoonlik voortgaan, maar geen drank vir tuisgebruik mag van Vrydag tot Maandag verkoop word nie. Wat geloofsbyeenkomste betref mag 250 mense ŉ kerkdiens binnenshuis bywoon en 500 mense mag dit in die buitelug bywoon. Saapa sê in ŉ verklaring die meeste lande wat swaar deur die pandemie getref is, met enkele uitsonderings soos Suid-Afrika, het besluit om plekke soos restaurante te sluit en eerder drankverkope vir tuisgebruik toe te laat. “Hulle het ook sosiale byeenkomste streng beperk of verbied. Dit is weens die feit dat die gebruik van alkohol in sosiale omstandighede ŉ uitwerking kan hê op drinkers se vermoë om rasionale besluite te neem, veral rakende voldoening aan Covid-19-protokolle soos die dra van maskers en sosiale afstandhandhawing.” Saapa sê drankgebruik neem gewoonlik oor naweke en vakansiedae toe, veral oor Paasfees en in die Desembervakansie omdat mense ontspan en byeenkom by gelisensieerde venues, partytjies en familiebyeenkomste. Die organisasie sê ŉ gebrek aan voldoende beperkings in Desember het tot ŉ toename in die getal Covid-19-infeksies gelei. “Dit het ook ŉ desperate regering genoop om ŉ algehele verbod op die vervoer en verkoop van alkohol van 28 Desember verlede jaar in te stel.” Dié verbod is sedertdien opgehef. Saapa voer aan dieselfde gevaar staar die land nou weer in die gesig. Die Paasnaweek lê voor, dan volg die skoolvakansie en nog twee vakansiedae. “Die afwesigheid van doeltreffende stappe om die gevare wat uitermatige alkoholgebruik inhou te verminder kan lei tot ŉ herhaling van wat in Desember gebeur het. “Ons hoop die geskiedenis herhaal nie homself nie. Hoop gaan dalk nie so doeltreffend wees soos wat die aanvaarding van verskerpte drankbeperkings oor die Paastyd sou gewees het nie.”